# Na podlagi 56. in drugega odstavka 57. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E in [40/12](http://www.uradni-list.si/1/objava.jsp?sop=2012-01-1700) – ZUJF), Mestna občina Kranj objavlja interni natečaj za zasedbo uradniškega delovnega mesta

# MEDOBČINSKI REDAR (šifra: C065005)

# v Medobčinskem inšpektoratu Kranj v Mestni občini Kranj

Javni uslužbenci- uradniki, ki se bodo prijavili na prosto uradniško delovno mesto, morajo izpolnjevati naslednje pogoje:

* sklenjeno delovno razmerje za nedoločen čas v državni upravi, pravosodnih organih, drugih državnih organih in upravah lokalnih skupnosti, ki so z Vlado RS sklenili »Dogovor o vključitvi v interni trg dela«,
* so imenovani v uradniški naziv,
* zaključeno srednjo strokovno oz. srednjo splošno izobrazbo,
* najmanj 6 mesecev delovnih izkušenj,
* opravljeno obvezno usposabljanje za imenovanje v naziv,
* opravljen preizkus znanja za opravljanje nalog občinskega redarstva in za uporabo pooblastil občinskega redarja,
* veljavno vozniško dovoljenje za vožnjo motornih vozil B kategorije,
* znanje uradnega jezika (srednja raven aktivnega znanja slovenščine),
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Za delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Šteje se, da ima kandidat ustrezno raven potrebnega znanja slovenščine, če je izobrazbo pete stopnje dosegel na slovenski šoli. Kandidati, ki nimajo končane ustrezne slovenske šole, potrebno znanje slovenščine dokazujejo s posebnim potrdilom uradno pooblaščene izobraževalne ustanove o uspešno opravljenem preizkusu znanja slovenščine po javno veljavnem izobraževalnem programu ustrezne stopnje v Republiki Sloveniji. Pri tem se šteje, da srednjo raven aktivnega znanja slovenščine obvlada, kdor je uspešno opravil preizkus po izobraževalnem programu za poklicno ali triletno strokovno šolo ali po programu Slovenščina za tujce na visoki ravni (po lestvici Skupnega evropskega jezikovnega okvira raven C1).

Delovno področje:

* neposredno opravljanje nalog in izvajanje pooblastil na podlagi zakona, ki ureja občinsko redarstvo,
* nadzor nad izvajanjem zakonov ter odlokov občin ter izvajanje pooblastil iz stvarne pristojnosti občinskega redarstva,
* vodenje enostavnih upravnih postopkov na I. stopnji,
* vodenje prekrškovnih postopkov in izdajanje plačilnih nalogov,
* izdajanje odredb v skladu z odloki občin,
* druge naloge s področja občinskega redarstva,
* izvaja naloge, ki izhajajo iz Občinskih programov varnosti,
* spremlja, analizira in podaja predloge za izboljšanje stanja na področjih, ki jih nadzira,
* opravlja druge upravne in strokovne naloge s svojega delovnega področja po odredbi nadrejenega.

Prijava mora vsebovati:

1. izjavo kandidata, da ima sklenjeno delovno razmerje za nedoločen čas v organih državne uprave oz. drugih organih, ki so po sporazumu z Vlado RS vstopili v interni trg dela;
2. izjavo kandidata o izpolnjevanju pogoja glede uradniškega naziva, iz katerega je razviden naziv, ki ga kandidat ima in datum pridobitve naziva;
3. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, datum (dan, mesec, leto) zaključka izobraževanja ter ustanova, na kateri je bila izobrazba pridobljena;
4. pisno izjavo o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. Iz opisa mora nedvoumno izhajati, da delovne izkušnje izhajajo iz opravljanja dela na delovnih mestih, za katera se zahteva najmanj srednja strokovna oz. srednja splošna izobrazba. V izjavi kandidat navede datum (dan, mesec, leto) sklenitve in datum prekinitve delovnega razmerja pri posameznemu delodajalcu ter kratko opiše delo (z navedbo stopnje zahtevnosti del in nalog, npr. ali gre za V., VI., VII. stopnjo zahtevnosti), ki ga je opravljal pri tem delodajalcu;
5. pisno izjavo o opravljenem usposabljanju za imenovanje v naziv;
6. pisno izjavo o opravljenem preizkusu znanja za opravljanje nalog občinskega redarstva in za uporabo pooblastil občinskega redarja z navedbo datuma oprave preizkusa;
7. pisno izjavo o veljavnem vozniškem dovoljenju za vožnjo motornih vozil B kategorije;
8. pisno izjavo kandidata, da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,

1. izjavo kandidata, da za namen tega javnega natečaja dovoljuje Mestni občini Kranj pridobiti podatke o izpolnjevanju zgoraj navedenih pogojev iz uradnih evidenc.

Zaželeno je, da prijava vsebuje tudi kratek življenjepis, ter da kandidat v njej poleg formalne izobrazbe navede tudi druga znanja in veščine, ki jih je pridobil in so bistvene za delo, ki ga bo opravljal.

Strokovna usposobljenost kandidatov se bo presojala na podlagi pisnih izjav in predložene dokumentacije ter na podlagi razgovora oziroma s pomočjo morebitnih drugih metod preverjanja strokovne usposobljenosti kandidatov, tako da se kandidati postopno izločajo.

Izbrani kandidat bo pred sklenitvijo pogodbe o zaposlitvi napoten na predhodni zdravstveni pregled k pooblaščenemu zdravniku z namenom potrditve izpolnjevanja pogoja zdravstvene sposobnosti za delo občinskega redarja.

Z izbranim kandidatom bo sklenjeno delovno razmerje za nedoločen čas s polnim delovnim časom in štiri (4) mesečnim poskusnim delom na uradniškem delovnem mestu medobčinski redar, ki ga bo opravljal v nazivu občinski redar III z možnostjo napredovanja v naziv občinski redar II in občinski redar I. Z izbranim kandidatom se bo sklenila nova pogodba o zaposlitvi, pri čemer lahko izbrani kandidat obdrži že dosežen naziv, če se delo na tem delovnem mestu lahko opravlja v istem nazivu.

Izbrani kandidat bo delo opravljal v prostorih Mestne občine Kranj, Slovenski trg 1, 4000 Kranj, v primeru potrebe pa tudi na sedežu ostalih občin ustanoviteljic Medobčinskega inšpektorata in redarstva Kranj kot to določa Odlok o ustanovitvi organa skupne občinske uprave »Medobčinski inšpektorat Kranj« (Uradni list RS, št. 106/09, 101/15 in 80/16). Delovni čas na uradniškem delovnem mestu občinski redar je praviloma razporejen v dopoldanski in popoldanski izmeni oz. v skladu z internim pravilnikom, ki ureja delovni čas. Polni delovni čas 40 ur na teden se praviloma razporedi od ponedeljka do sobote tako, da javni uslužbenec dela praviloma pet dni v tednu. Zaradi narave dela je polni delovni čas medobčinskih redarjev lahko razporejen tudi v nedeljo, na dneve, ki so z zakonom določeni kot dela prosti dnevi in delo v nočnem času, ki ga vodja Medobčinskega inšpektorata in redarstva Kranj ali po njegovem pooblastilu javni uslužbenec, ki ga nadomešča v njegovi odsotnost, določi z razporedom dela.

V skladu z 12. členom Uredbe o postopku za zasedbo prostega delovnega mesta v organih državne uprave in v pravosodnih organih (Uradni list RS, št. 139/2006 in 104/10) bodo obravnavane samo popolne in pravočasno prispele prijave.

Kandidat vloži prijavo v pisni obliki, lahko tudi z izpolnitvijo priloženega obrazca – Vloga za zaposlitev, ki vsebuje vse potrebne podatke za popolno prijavo in jo pošlje v zaprti ovojnici z označbo: "za interni natečaj za uradniško delovno mesto medobčinski redar v Medobčinskem inšpektoratu Kranj«, na naslov: Mestna občina Kranj, Slovenski trg 1, 4000 Kranj, in sicer v roku 15 dni po objavi na osrednjem spletnem mestu državne uprave [www.gov.si](http://www.gov.si). Za pisno obliko prijave se šteje tudi elektronska oblika, poslana na elektronski naslov: [ursa.nadizar@kranj.si](mailto:ursa.nadizar@kranj.si) pri čemer veljavnost prijave ni pogojena z elektronskim podpisom.

Obvestilo o končanem internem natečaju bo objavljeno na spletni strani Mestne občine Kranj, na naslovu: <http://www.kranj.si>.

Informacije o izvedbi internega natečaja daje Urša Nadižar, tel. št.: 04 2373 129 ali Katja Sušnik, tel. št.: 04 2373 117, informacije o delovnem področju pa Martin Raspet, vodja Medobčinskega inšpektorata in redarstva Kranj, tel. št.: 04 2373 143.

Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.

|  |  |
| --- | --- |
| Številka: | 110-55/2020-1-(40/62/03) |
| Datum: | 23. 9. 2020 |

**Matjaž Rakovec**

**Župan**

|  |  |
| --- | --- |
|  |  |